Шулöны тай «медшудаа кад – челядьдырйи кад…»
Сиа муса бабöлы, Анастасия Константиновна Павловалы.

«Пив» - варышлöн пивгöм.
Кор меным тырис квайт арöс, Наста бабö медводдзаысь босьтлiс чери кыйны.
Юнь тöлысь радлiс шоныд поводдяöн, но медся кыпыда гожся кадыс нимкодялiс мича веж петасöн, еджыд льöм сыръясöн, уна пöлöс вöрса рöмъясöн, мелi дзоридзалöмöн, тюльгысь шыясöн да югыд лöзалысь ваöн.
Асъя шондiыс нин паськыда кисьтiс пöсь югöръясдö, кöнкö баксiны мöсъяс, ю берегöдз керкаяссянь öвтiс нянь шом дукöн, а сiдзкö, садьмöм деревня аснога «лолыштiс» войся шойччöм бöрын.
Кöсьта Наста чöвтiс пернапас да ладнöя кутчысис сынны пелысöн.  Ме пукалi пыж нырын да сiдзжö лэбнаси öпаснöйöн кыдз верми. Шуны кö, сöвттöм кöлуйыс эз уна вöв, и тювкöс пу пыж öдöба шургис ва катчöс. Регыд саялiсны керкаяс да кöдза муяс. Векньыдик  Йирва ю дзирдалысь лентаöн кыскöмöн кыскис миянöс век водзö. Корсюрö тöдлытöг вомöс паськöдöмöн шензьöмысла дорласи öтар-мöдар сорса вöраина берегъясö. Ва дорса копыртчöм пуяс да кустъяс, том нюзь да эжöр дiяс сэтчöдз серпасалiсны менсьым помасьлытöм мöвп, мый куньса синъяс пыр аддза вöлi кыдз быттьö быдкоя звер-пöтка ворсöны мекöд дзебсясьöмöн. И весиг эг казявлы, кыдзи бöртиджык гож водзын жуялöмысь унмовссьöма. 
«Пиукö, а вердысьö, вай жö садьмы да паужнайтыштам, - кылiс бабöлöн гöлöс. – Сэсся вöлисти верман водзö узьыштыны…»
Садьмöм бöрын чуймöмпырысь гöгöрвои кöнi ме. Веж берегын павкнитöм чышъян вылын тэчалöма пöжас, вылльöв туис да кружкаяс.
«Вай жö, мыссьышты да пуксьы татчö, - нюмпырысь бабö индiс кинас. - Номйыс эз курччав?»
«Дöзмöдчис эськö да, - ньöжмыда вочавидзи ме. – А кыдзи ме унмовсьöма?»
«Шондiыс ёна пöжö, вот тэнö и личкис, коньöрöс, - сёрнитiс Кöсьта Наста. – Но нинöм, нинöм, этша нин колис катны, регыд воштöдчам местаöдз. Тöкöтьö виччышты».
«А öнi кутшöм инын ми?» - юаси ме. 
«Тайö местаыс Нöша-ыб, - висьталiс бабö. – Со, асы, пониддзи кось катам, а сэсся бара лöнь ва лоас».
Ак! Кутшöм чöскыда ме мутшкыльтi сэки кык рачвыв нянь да пöттöдз юи нöкъялöм вылльöв. Кыдз позяс вунöдны татшöм сёян-юансö! 
Э-эк! Кыдзи бöр воöдчыны челядьдырйи кадö, сывйыштыны муса Наста бабöс, малыштыны сылысь сарöга, медся мелi кияссö; нюмыд чукыра чужöмсö да корны прöща шань синъяслысь. Но менам колис нэм кежлö паметь да радейтöм.
	А сэки… Сэки кузь туй помассис сöмын рытын. Син водзын чукыль сайысь другысь тыдовтчис паськыд эрдiн. Ме дугöдчи сынны  и сувтса öскыштi видзöдласöн. Кöнсюрö нюгуа  дiяса ыджыд ты лöзалiс ылысса вöр визьöн, а лунвывса берегыс торъялiс джуджыд крежйöн. Буракö, бабö тшукöдiс пыжсö тöдса местаö, кытысянь веськыда тыдалiс ордым туй.
«А бласлö Кристос, воштöдчим. Пасибö енмыслы, ай-мамöлы, Йирвалы!» - пыжысь берегö лэччöм бöрын бабö пернапасасис копыртчöмöн.
Регыд ректiм кöлуй, паськöдiм вöн чом пыдди, а сэсся кытчöдз бабö кыйсян лöвляясдö лöсьöдiс, ме кос чальяс кыскалi бипур пестыны. Бöртиджык отсаси пöрöдны войпу да кык воропа пилаöн пилитны пес.
Кöть и чунь гыж мыдта месянь отсöгыс вöлiс, но ме честнöя дышавтöг старайтчи кыдз верми.
Шондi нин вочасöн пуксис пöшти пу йывъясöдз, а алöйгöрд енэжтас ымралiс югзьöм юркытшöн. Мудзöс веськöдiгмоз ме пукалi чульк вылын да видзöдi, кыдзи надзöникöн сылiс шондi кытш, а сы пыдди паськалiсны кузьмöс борда, сирень рöма кымöръяс. Гöгöр сьылiны вöрса лэбачьяс, а ва веркöсын ворсöдчи посньыд чери.
Кöсьта Наста мудзлытöг ноксис бипур дорын да мыйкö сёрнитiс öтнас. Бöрыннас горöдiс меным да öлыштiс кинас: «А лок, лок любöйö сёйны, небось ёна тшыгъялiн. Да и кадыс миян этша, колö на удитны вöйтавны кулöмъясдö».
Ыджыд эмалированнöй тасьтiö лöдöм нуръя шыд руалiс да öвтiс чöскыд дукöн. Сэтчö жö чирйöм кос нянь торъяс да неыджыд виж вый тупыль нöшта на ырзьöдiсны азымлун. Ме горша кутчыси панясьны.  Пым шыдыс кöть и сотö вöлi тырпъясöс, век жö терпливöя ырски ньылöдтöдз. Некымын кулöмъясдö вöйталöм бöрын пыр унмовси гажакодь вöн пытшкын, кöнi эз дöзмöдчы ном, а свежöй лыс вольöс вöрса дукöн лöсьыда кольмöдiс сьöлöм вöрзьöмöдз.
Асывсö, кор чеччи кок йылö, вöлисти тшапкыси, мый бабö öтнас петöма ва вылö видлыны лöвляясдö. Мöдлапöлысь тыдалiс пыжа морт и ме пыр казялi бабöлысь мыгöрсö. Первойсö весиг кутшöмкö öбича муткыртiс думöс, а öд, честнöя кö шуны, жальыс серти бабö эз садьмöд водзджык. Дерт, сы кадö оланног артмöдöм кузя менам видзöдлас ва боль ыджда вöлi, но ас вежöр серти тöдi, мый колö зiльöмöн петкöдлыны кужансям арлыд вылö видзöдтöг. Ас кежысь пыр жö пестi бипур, öшан вылö ладмöдi джынъя шыд пöрт да тыра ва чайник. А кор берегö зургис пыж, пышйöн лэччи видзöдлыны шедас. Чипыш тыр чери чуймöдiс менö, öд та мыдта сир, сын да ёкыш эг на аддзыв чери кыйигöн. 
«Со, пиукö, мыйта Енмыс сетiс миян чери, - дöвöляпыр шыöдчис бабö. – Бласлö Кристос!»
«Мыйысь тэ, бабö, век Енсö казьтылан? – воча юалi ме сылысь. – Эз öд Енмыс кулöмъяссö вöйтавлы!»
«Ак, Öльöшö, Öльöшö, - лолыштiс сiйö. – Он тай гöгöрво на пиукö. Быдöнлöн Енмыс ас пытшкын, сöмын колö сьöлöмсянь эскыны. Асы, кор сьöкыд мортыслы, сiйö векджык Енсö казьтылö либö кор зэв дöвöль – аттьöалö Енсö. А шöр могыс öтик, медым олöмсö гöгöрвоны медводз колö асьтö тöдмавны…» Тайö кывъяссö ме öнöдз помнита да и кыдзи вунöдны. Веськыда кö шуны, тайöн ме и кута ассьым олан туйвизьöс.
Кынöмпöт веськöдöм бöрын бабö пондiс чери керны да тшöтш менö сяммöдны кыдз правильнöя солавны. Ме дыркодь чöв видзöдi кутшöм сюся бабö пуртöн кырлалiс быд лов, а пытшкöссö торйöн лöдiс сюмöд пласьт вылö. И кымын дырджык синйи, пондi гöгöрвоны, мый тайö абу прöста чери карöм, а торъялана нок. А нöшта на казялi, мый чери карысь векджык кырлалiг водзын чуньнас первой вöлi тупкö черилысь синсö да шöпкöдiс кывъясдö.
Джуджыд пу пельса модаа чери лагун тырис джын метьöдз и бабö öтнас татшöм сьöктасö лабутнöя меститiс ва дорса бадь горулö да тупкис ку кышöдöн. Дерт, меным вöлi яндзим, мый став сьöкыд уджъясдö арлыда нывбаба öтнас вöчис. Кöсйöм серти, кöть и корсюрö старайтчи петкöдлыны зэлöдчöмöн кутшöм ме ён, но, буракö, немтор эз артмыв. А бабö та вöсна шутка пыдди век шулiс «тэ на öнi шель кычипи, вот быдмыштан, сэки и вештан…»
Да, сiдз и вöлi. Прöст кадö пыр Дiн-ты бердса вöраинын гуляйтыштны, кöнi тiньгины-увгины быдпöлöс вöрса шыяс, а кок улын гурчкины кос коль да кор, мурчкис небыд нитш да шаракылiс паськыд коръя турун. А нöшта на радейтi кывзысьны, синйыны быдкоя ловъя тор. Колö пасйыны,мый неылысса пашкыр коз горулысь аддзи кодзувкоткар. Унасьыс-уна сьöда-рыж кодзувкотъяс дзуга дзувъялiны öтар-мöдар и кажитчис быттьö век мыйкö корсьысины. Пидзöс лутш вылö лэвччöмöн вöрзьытöг зiли аддзыны нитшысь ещö кутшöмкö ловъяöс, но буретш чукöстiс бабö и ковмис эновтны местасö.
«Бабö, бабö! – тэрыба кутi висьтасьны аддзылöмтор йылысь. – Эстысь ыджыд кодзувкоткар аддзи. Зэв уна кодзувкот вирдалö быдлаын, стрöитöны ассьыныс оланiн, туйясдö нюжöдöмны, посни лöп кыскалöны…»
«Да, пиукö, - воча шыöдчис сiйö. – Найö бур гагъяс, зэв зiльöсь. Вöрын ставыс ловъя и весиг быдмöгъяс, и тайö пуясыс… А медым тöдмавны вöрса гусяторъясдö, колö зэв ёна радейтны да видзны вöр-васö. Вот регыд школаö пыран велöдчыны, вежöр-сямтö тыртан да, гашкö, и мортöн йöзö петан.  Сэки унатор кутан тöдны му-свет йылысь… Öнi вай ветлам öти местаö, ме тэныд мыйкö петкöдла». 
Недыр кадколаст мысти Кöсьта Наста вайöдiс менö том раскöн пырзьöм кузьмöс эрдiнö. «Но вот, вöйтти тайö кöдза му ректас вöлi, - индiс кинас сiйö. – Войнаöдзыс йöзыс сю быдтылiсны. А коркö важöн танi пö крестьяна семья овлöма. Скöт видзлöмны, му вöдитлöмны, чери кыйлöмны, вöралöмны… Но öтчыд, гожся пöраö, гымньöв лыяс керкааныс да тайкö оз сот, а таöдз на кувсьöма вöлi мöсныс. Та бöрын олысьяс и вуджасны Кривушев-ты бердö овны, кöнi деревняыс нин вöлöма. Öнi танi оз нин тöдчы вöвлöм керка местаыс. А татысянь Кривушев деревняыс абу ылын, нёль верст катны колö. Со-о тыдалö неуна керöс дорыс. Аддзан-ö?»
Нöшта на бабö петкöдлiс, кöнi коркö сю гумла да эновтöм нин чери видзан гуяс вöлöмны. Эг и тöдлы, кыдзи луныс колис. Пуксис вой. Ме куйлi вöн пытшкын да синъясдö куньöмöн думö сетчи, быттьö ньöла – вужöн кыйöдча сьöд вöр шöрын, а гöгöр кылö зверъяслöн равзöм да мургöм. Сэсся пуяс пондiсны кратшкыны да пöрласьны… Кыдз шуасны, повзьöмыс унджык артмис, но вöлöмкö унмовсьöма жö коркö тай. 
Выль лун видзаалiс миянöс пемыд кымöрасьöм енэжöн. Корсюрö пöльтiс тöвру, а тшынасьысь ымралысь öгыра бипур дорын гажтöма нюжöдiс Кöсьта Наста ассьыс сьыланкыв. Мыссьыштöм бöрын ме пукси орччöн сыкöд да кывзысьыштi. Нор гöлöс сэтчöдз торкис ру, мый ме ньöжйöник öтдортчи и öдöбси пырны вöрö. Ага! Кодзувкоткар неуна вежсьöма! Абу ыджданас, а формаöн. Öталадорыс вöлi мылька модаа и сэнi жö, кыдз меным кажитчис, чукöртчöмны пöшти став гагыс, кодъяс вöрöдiны кос лыс емъясдö да посньыд мукöд лöп. А-а! Со мый, вöлöмкö! Сiдзкö лунвывлань оланiн веськöдöны!
Тайö казялöм тор йылысь ме бöр котöртi бипур дорö юöртны бабöлы. И буретш ас кадö слöйми – пуöм свежöй сир яй руалiс тасьтiын, шыльöбöн вундылöм рудзöг нянь, чуман модаа пу дозмукын вый да пакулаа пым чай виччысины менö.
«Сьöд мыдта ном петöма, поводдяыс вежсяс, - ньöжйöник сёрнитiс бабö. – Господи, помилуй!» И, збыльвылö, ном сапкис син-пельö.  
Нор сьöлöма бабö первой нюмпыра видзöдiс, кыдзи ме тапкöда да öлася киöн, а сэсся кимодзнас инмöдчöмöн малыштiс чужöмбанöс, юрöс, киясöс. Сё дивö! Ном дугдiс курччасьны! 
Сэки ме думыштыны эг куж, мый Кöсьта Наста – тöдысь морт. Сöмын уна вояс мысти тöдмалi, мыйта йöзлы сiйö гусьöн отсавлöма мездысьны висьöмъясысь и торйöн дзоля челядьлы. Да и ачым ичöтдырйи юрöс дойдлi, мый вöсна кетшалi, сiдзжö вокöлöн лёк дой артмылiс, а бабö бурдöдic. 
А нöшта на велöдiс менö нимкыв лыддьыны, кодi зэв згöдитчис олöмын. Дерт, кодкö вермас думыштны, мый ме нинöм абусö висьтася, но ассяньö ог и кöсйы некодöс эскöдны. 
Та кындзи бабö сяммöдiс тöдмавны уна пöлöс вöр-васа гусяторъяс, шуам, кыдзи «сёрнитны» быдмöгъяскöд, пуяскöд, зверъяскöд, «кывны» му да ва… Сьöкыд бара жö кодлыкö веритны, но тайö збыль! 
Кöсъя пасйыны дас вося лоöмтор йылысь, кор Йирва ю полöн прöйдитiс ыджыд вöрса сотчöм. Нем жалиттöг би ньылыштiс бура уна вöраин да кыйсян керка. Но ме эг маитчы ас вöр оланiн серти – сiйöс дорйис нимкыв. Тадзи сотчöмин пытшкын öнiяöдз лючки дзоньöн сулалö керкаыс, кöнi ме шойчча быд тулыс да ар. 
А челядьдырся казьтылöмъяс ышöдöны гижны водзö… 
Сiйö лунсö кыдз Кöсьта Наста шуис «пестер тыр сын» - сiдз и лоис. Кулöмъясдö видлалöм бöрын пес кодь гырысь чериöн ыджыд лагун стöча тырис. Ме зэв радлi, мый и менам ичöтик пай эз вöв пуктöма напраснö. И вöлiс весьшöрö мудзöм, кöтасьöм паськöм… Кытчöдз на вöраса бабö ноксис: керасис, дзоньталiс розясьлöм кулöм, - берегсянь ме кутi вуграсьны вугырöн.
«Бабö, видзöд кутшöм ыджыд ёкыш кутчысис! – горöдi радпырысь черисö шагльöмöдыс чуньясöн жмитöмöн. – Тайöс пым пöимын пöжам ужин кежлö!» 
«А-ай! – здук мысти сöмын и удитi айкнитны виччысьтöм дойысь чуням бытшласян чери бордöн. А кыйдöс тёльс – усис ваö. Шаргöдöм синъясöн да шöйöвошöмöн чöв видзöдi лöзов ва веркöс вылö и тайкö эг бöрддзы. Сэсся вугыршатинöс бадь горулö пуктi, а ачым кайи тöдса кодзувкоткар дорö медым ланьтöдчыны. И тшук удитi пуксьыны матысса вужля вылö, кыдз кок улысь звиркнитiс кутшöмкö рыж гöна зверпи и пыр вошис. Другысь бараысь петкöдчылiс вуджöртöмöн.  Дивöкодь лоис, быттьö и абу ур, а кодi – ог тöд. Визя мышка, уска – сiйö пуксис воча да гöгрöсiник югъялысь синъясöн видзöдiс ме вылö. Ме вочасöн кыпöдчи кок йылö да кöсйи эськö кутны, но зверпи тювкнитiс вужля горулö. Кыйöдчыштöм бöрын, бöр локтi бабö дорö. «Бабö, öнi эстысь аддзылi ур кодь зверпиöс, но мышкыс визя, - сой пöлö кутчысьöмöн пыр юасьны пондiс. – Кодi татшöмыс? Некор эг аддзыв водзнас».
«Вермас лоны визяорда, пиукö. Сiйö оз виччысь мортысь, зэв ворсöдчысь да винёв…, - гöгöрвоöдiс Кöсьта Наста. -  Верман нянь тор босьтны да нуны сэтчö, кытысь аддзылiн. Гöститöд, сöмын чаль вылö пукты, а эн му вылö».  
Тэрыба чегыштi жытей нянь тор да бöр дöлöдi вужля дорö, кытчö и пуктi «гöстинеч». А ачым дзебси кыз пожöм сайö да пондi виччысьны. Кокъясö нин подзалiны, а зверпи век абу. И другысь быйкнитлiс гöна гöмöльöк. «Ага!» - пыр казялi визяордаöс, кодi чеччыштiс нянь торлань, кватитic ёсь пиньясöн да кыскис вужля горулö. Со тадзи юнь 13-од лунö медводдзаысь тöдмаси дас коймöд вöрса олыськöд, кодöс öнöдз лыддя пасаöн. Кöсъя ошйысьöм пыр содтыны, мый ас кыйсян керка дорын уна-уна во нин олö визяорда семья. Зверпияс ньöти оз виччысьны мортысь и велалiны тайкö киысь босьтны пызя сёянтор.
                                                                                                       
***
Колис нöшта лун-вой. Ме пукалi бипур дорын да гöтшки том юмов омра идз, а орччöн бабö вурсис резьдöм дöра ташка. Другысь ва дорсянь кылiс бульскöм шы. Бадь куст сайысь мыччысис пыж ныр и… 
Купайкаа да дженьыда шырöм юрсиа куим мужичöй пукалiны поньыд ас карöм пу пыжын. Кöсьта Насталöн сьöлöмыс быттьö коклябöрöдз усис. Сiйö ньöжйöник сувтiс, кузь жилета, юбкаа, нагруника, кымöсвыв юр чышъяна, бакилöяса, - öти киас суниса крукля ем, а мöдас шамыртöма ташка. Нывбаба памятник моз кынмис паныда кортöм гöсьтъяслы. Кыдз помнита, шыöдчис пыж нырын пукалысь арлыда мужичöй: «Бабушка! Глотово вверху или внизу?» Здук мысти бабö пондiс мыйкö броткыны вомгорулын, но кылiс со мый: «Мый кутшöм лешак тайöсдöс вайöдiс, кутшöм сюраыс..? А бласлö Кристос… Господьö! Видз да дорйы миянöс!..» Но бокöвöй морт бараысь юалiс кинас кывтыдлань öлыштöмöн: «Бабушка! Глотово в той стороне?»
Со сэки бабöлöн небось тай воссис гöлöсыс, сэтшöма омлёвтiс, мый ме повзи.
 «Эстöн! Низу, низу! Чö, тытчö колö кывтыны! – роча-комиöн горзiс Кöсьта Наста ташканас öласьöмöн. – Мунö лешакйöсö! Низу, низу!»
Мужичöйяс нюмыштiсны да тэрмасьтöг пелысöн сыныштiсны кывтыдлань. Честнöя кö шуны, меным вöлiс весьшöрö татшöм виччысьтöм паныдасьлöмыс роч войтыркöд, а сыысь на, мый прöста думыштны эг куж кодi найö вöлiны. А, збыльысь кö, вöлöмны лагерысь пышъялысьясöн, кыдз шуасны,  пукалысьяс. Помнита, кыдз бабö быттьö чушканзiлöн чушкöм бöрын öдöба чукöртiс бöрйöм кöлуй, меститic пыжö и ми пыр жö öдöбсим катыдлань. Бöрыннас, кутшöмкö неыджыд кадколаст мысти син водзын воссис гöгрöс ты. Войвывса берег пöлöн красуйтчины кык радöн сулалысь олан керкаяс, а найöс сайын вежвидзины кöдза муяс. Ва дорса петшöс вылын кузяла öшалiны павкйöм кулöмъяс да кузь тывъяс. Алькöс лыа берегö тшукöм бöрын тальöм пеода туйтi кайим вывлань веськыда деревня шöринö. Струба дорын Кöсьта Наста паныдасис тöдса нывбабакöд и найö пыр заводитiсны кыпыда сёрнитны ас костаныс. А неылын выльмöдöм керка кильчö вылын пукалiс дзöрмöм тошка дед да тшынасис каллянöн. Пöрысь морт öлыштiс меным кинас и ме збодера воськовтi сы дорö. Ме видзааси, а дед быттьö эз кыв да чирöм гöлöсöн юалic: «А кодлöн тэ, пиукö, лоан?»
«Лев Сем Öнь Ваньлöн да Лука Гриш Педь Марöйлöн», - ньöжйö вочавидзи.
«Но «егена гутö»! Тöда, тöда ай-мамтö, а дедъясыдкöд коркö öтлаын кыйсьылiм, - дöвкнитiс юрнас дед. – Бабыдкöд гöсти локтiныд али водзö катаныд?»
«Ме ог тöд. Ме первойысь танi. А чери Дiн-тыын кыйсям, - веськыда висьтаси. – Прöста талун кутшöмкö сьöд роч дядьяс миян дорö пыжöн матыстчылiсны юасьны. Бабö эськö повзьылiс, а ме эг».
«Но-о! Чö, тайö збыль вöлi али вöтасин?» - чуймис дед.
«Ме ог ылöдчы. Тадзи и вöлi, - тöдчöдi бараысь висьталöмöс. – Миян нинöм лёксö эз вöчны, а кывтiсны».
«Да-а, «егена гутö»! Эттöс шпанаяс. Ковмас берданкаöс зарадитны да крукасьны вой кежлö. Э-э-эх, кодi тöдас, мый налöн юраныс? – сёрнитiс олысь. –Бур йöз татшöм пöраö оз шöйтны. А табакöс либö понйöс кö мырддясны? Быд пакöсьт вермасны вöчны. А гашкö, «егена гутö», эз кывтны, а дзебсисны войöдз? Вернöя вöчинныд, мый татчö локтiнныд. А тэ, пиук, эн пов! Ас му вылын тэ кöзяиныс, а абу кутшöмкö чужакъяс…»
«Öльöшö, лок мöдiм, - кылiс бабöлöн гöлöс. – Лок, миянöс виччöны нин!»
Ме котöртi. Шуны кö, тешкодьöн кажитчис тайö дедыс, но бабöлы эг висьтась. А гöститны пыртöдлiс миянöс ас оланiнö Степ Марöй, кодi олiс öтнас и ciдзжö, кыдз и Кöсьта Наста, лыддьысис вöеннöй дöваöн.
Татчöс колхоз, пöжалуй, нинöмöн эз торъяв мукöдъясысь: кöкъямысдас мыдта олысь, нёль класса школа, вузасян лавка, пельшöр пункт. Кöть ни радио, ни электрическöй би, ни телепон Кривушев деревняын эз вöв, та пондась велалöм йöз олiсны норасьтöг. Колхозникъяс видзисны гырысь скöт , быдтiсны сю, вöдитiсны капуста, сёркни, а чери кыйысь бригада тонна гöгöрöдз шедас векджык планысь вывтi сдайтлiс государстволы. Ас гажöн да шогöн и сöвмöдiны öтувъяöн олан подув.
Ыркыд, югыд жыр пытшкын ставыс вöлi гортса ног: вышивка занавескаяс, стенын öшалан гираа часi, чусыд öбраз ен пельöсын, джадж вылын тэчалöм дозмукъяс, нянь пöжалан пачводзын чугун да пöрт, ас вöчöм кык судтаа шкап, нёль джек да скамля,  карасин лампа, рамкаа фотосерпас, перина вольпася пу крöвать, лимень мыссян доз да таз, öшалысь ки чышъян, уна рöма кыöм кокув ротъяс…
«Вай-ö жö баба-пиа первой йöв юыштö, а ме петала пывсян сиптыны, асы сёрми, - тэрмасигпыр кöзяйка пызан вылö тэчалiс йöв гырнич, нянь да гранъя стöканъяс. – Ме öддьö. Кöть мыссьыштанныд».
Пывсьöм нюжалiс сёр рытöдз, а сэсся пузьöм самоварсянь заводитчис, кыдз шуасны, öтувъя сёйöм. Чери курник, картупеля шаньга, тасьтi тыр вылльöв, блюд мыдта рöсов уль чери торъясöн, торйöдлöм  вижов сакар торъяс, сöчöн, нöк, шыльöба рудзöг нянь – тайö озырлуныс вочасöн пондiс чинны.
Кык ань, кузь улыс дöрöмаöсь, юр вылö павкнитöм чышъянаöсь, гора ырскисны блюдйысь пöсь чай сакар торйöн тульöдöмöн. Чöсмасьыштöм бöрын ме петi пызан сайысь да пондi крöвать вылын ворсöдчыны сьöд канькöд. А найö дугдывтöг, но тшапа сёрнитiны ас костаныс.
Быттьö и нинöм тешкодьыс эз вöв, но кор дас литраа ыргöн самовар сюрйысь медбöр ва войт тёпмунiс, Кöсьта Наста дöвöля шуис: «А кутшöм бур пывсьöм бöрын пым стöкан чай юны. Пасибö енлы!»
«Кутшöм стöкан? Öти часöн дас литра чай куштiнныд кык вылö! – шайпаймунi ме и гора индi чуньнам кынöмö. – Бабъяс! Да öд кынöмныд потас! О-о-о!» Сэсся ставöн гитшким-сералiм.
Грек вылö войся узьöм торкис гымалöм. Öшинь сайын югъялiс чардби и корсюрö кöшысь кисьтiс зэр. Дерт, ун вошис быдöнлöн. Бабъяс ен пельöс водзын пернапасасисны, мыйкö лыддисны да пуксисны пач дорö. Ме дорласи паччöр вывсянь и кывзыси гым йиркöдчöм. Но час гöгöр мысти ывлаын ланьтiс и Марöй баб петiс картаö скöт видзöдлыны. Наста бабö нокошитчис самовар дорын. И сöмын ме, сюзь моз дорласи вывсянь и дышöдчи чеччыны.
Регыд посводзсянь кылiсны гöлöсъяс и кöзяйкакöд öтлаын пырисны кык нывбаба, кодъяс радпырысь видзаасисны Кöсьта Настакöд да мекöд. Нывбабаяс варовитiсны кыпыд сёрниöн да серамбана висьтасьöмъясöн, но ме эг кывзысь, а пыртöдчи ас думъясö.
Завтракайтöм бöрын, кодi помассис сöмын сэки, кор бырис самоварысь пуан ва, ми прöщайтчим няня-солаа Степ Марöйкöд и лэччим пыж дорö. Тöдчö вöлi, кыдзи бабö тэрмасис, медым удитны и лöвляясдö ваысь кыпöдны, и шупöдны öшан вылын.
И со ми нин Дiн-ты вылын босьтасим кулöмъясдö, кор другысь кылiм неылысь, бадь дi сайысь, бузгöдчöм шы. «Эттöс, Öльöшö, медбöр лöвляаным ыджыд сир пырöма, - шыöдчис бабö. – Вай жö öддьöджык матыстчам».
Сэсся став вынысь йöткасим нюзь пыр, кытчöдз эг воштöдчö кулöмöдз, кодi вöлi гез моз зэлалöма. Сöмын бабö кутчысис вотöмöн кыскавны, кыдз туруна дi сайысь мыччысис пемыдрыж мыльк…
«А-а-а! Васаыс, васаыс бабö! – киöн индöмöн горöдi повзьöм гöлöсöн. – Видзöд, видзöд!»
«Господьö, боже!» - джöмдiс Кöсьта Наста да уськöдiс кулöмсö киясысь. Сiйö жö здукö «мыльк» ловзис да ыдждiс вöв модаа мыгöръясöдз. Вöлöмкö да купайтчысь йöра öти кокнас дзугсьöма лöвляö. Сэсся вöрса пемöс бруткöмöн кыпöдчис ваысь джын морöсöдзыс, гораа чушнитiс да кузь кокъяснас бринькйöдлöмöн öдöбсис бöр береглань. Öтар-мöдар боксянь нюзь сорöн лэбис ва резöб и вына звер кыпöдiс сэтшöм гы, мый пыжыс пондiс лайксьыны. Кöтасьöм тушаыс лöсталiс син водзын, а ме дзик шöйöвошöм чöв видзöдi дивö-йöра вылö, кытчöдз звер эз вош бадь кустъяс пытшкын.
«Вот и Слава Богу!» - сöмын и лолыштiс бабö да бара кутчысис вотны пыжö дзугсьöм кулöм.
Бöртиджык, ас берегын, бабö тэчасис пыжö кöлуй, а ме медбöрысь пукалi бипур дорын. И со кылiс «пив» варышлöн пивгöм-öтчыд, мöдысь, коймöдысь… 
Джуджыд ниа туган йылын тшапа пукалiс вöрса лэбач и быттьö прöщайтчис миянкöд.
Пузьöм чайник нин пушкис руöн, а ме синмöс вештыны эг кöсйы. Сэсся кыпöдi киöс, öлыштылi некымынысь да горöдi воча: «Ме на унаысь вола татчö! Виччысь, варышö, виччысьö вöрса олысьяс, виччысьö ставöн!» 
Бабö локтiс ме дорö, сывйыштiс да шуис: «Найö кылöны тэнö и тэныд сiдзжö колö велöдчыны кывны»…
Чай юöм бöрын котöртлi на кодзувкоткар дорö да пуктi прöщайтчан гöстинеч – сакар тор.
Со татшöмöн вöлi менам медводдза тöдмасьöм йирваса вöр-вакöд. Сiйö кадсянь ветымын во нин колис, а ме помнита ставсö.
Кöть и бырисны пöль-пöч, важмисны оланiнъяс, пырзисны кöдза муяс, нитшассис Дiн-ты бердса кодзувкоткар, но быд дырйи «пив» варышлöн пивгöм ышöдö менö казьтывны челядьдырся кад.


                                                                                                                                                                                  Алексей Вурдов.
